འོ་ན།རི་བོང་རྭ་ཆོས་ཅན།བློ་གནོད་མེད་ཀྱི་དབང་གིས་བཞག་པར་ཐལ།བློ་ལ་སྣང་བའི་དབང་གིས་བཞག་པའི་ཕྱིར་ཟེར་ན་མ་ཁྱབ་སྟེ།རི་བོང་རྭ་འཛིན་རྟོག་པའི་དབང་གིས་བཞག་ཙམ་ཡིན་པའི་ཕྱིར།དེར་ཐལ།རྟོག་པ་འདི་བློ་གང་ཞིགགནོད་མེད་ཀྱི་དོན་མ་ཚང་ཞིང་།ཙམ་སྒྲས་བཅད་བྱ་ཡོད་པའི་ཕྱིར་ཏེ།དེས་བཟུང་བ་ལྟར་སྡོད་ལུགས་སུ་མ་གྲུབ་པའི་ཕྱིར།གནོད་མེད་ཀྱི་དོན་མ་ཚང་སྟེ།ཡུལ་གྱི་རང་མཚན་ལ་ཚད་མར་མ་སོང་བའི་ཕྱིར།དེར་ཐལ།རྟོག་པ་དེས་བཟུང་བ་ལྟར་དོན་ལ་མི་གནས་པའི་ཕྱིར།འོན་ཀྱང་།བློ་གནོད་མེད་ཀྱིས་བཞག་པ་དང་།བློ་གནོད་མེད་ཀྱི་དབང་གིས་བཞག་པ་གཉིས་གཏན་མི་འདྲ་སྟེ།བློ་གནོད་མེད་ཀྱི་དབང་གིས་ཞེས་པས་དེ་ལ་མ་ལྟོས་པར་ཡོད་པར་གཅོད་ཀྱང་།བློ་གནོད་མེད་ཀྱིས་བཞག་པ་ལ་དེ་ལྟར་མི་དགོས།དེར་མ་ཟད།བློ་གནོད་མེད་ཀྱི་དབང་གིས་བཞག་ཙམ་ཡོད་ཀྱང་བློ་གནོད་མེད་ཀྱིས་བཞག་ཙམ་མེད་དེ།རྟོག་པས་བཞག་ཙམ་མེད་པའི་ཕྱིར།འོ་ན།དབང་པོའི་ཤེས་པ་ལས་གཞན་ཐ་སྙད་འདོགས་པའི་བློ་རྟོག་པའི་དབང་གིས་གཟུགས་ཚོར་ལ་སོགས་པ་འཇོག་ནུས་སོ་ཟེར་ན།དེ་མི་ནུས་ཏེ།དེ་ལྟར་ན་བུམ་པའི་དགག་གཞིར་བུམ་པ་འཇོག་ནུས་པའི་ཐལ་བར་ཡོད་པའི་ཕྱིར།འོ་ན།ཐལ་འགྱུར་བའི་ལུགས་ལ་འདྲའོ་ཞེ་ན།ཐལ་འགྱུར་བས་དེ་ཙམ་གྱིས་ཐུགས་ཡིད་མ་ཚིམ་པར་རང་ངོས་ནས་ཡོད་པ་དེ།དགག་བྱ་ཕྲ་མོར་འདོད་དེ།ཆོས་ཐམས་ཅད་རྟོག་པས་བཏགས་ཙམ་ཡིན་པའི་ཕྱིར།འོ་ན།ཐོ་ཡོར་ལ་མིར་རྟོག་པས་བཏགས་ཙམ་ཡོད་པར་ཐལ།རྟོག་པས་བཏགས་ཙམ་ཡིན་པའི་ཕྱིར་ཟེར་ན་མ་ཁྱབ།གཞི་དེར་རྟོག་པས་བཏགས་ཙམ་ཡོད་ན།རྟོག་པས་བཏགས་ཤིང་བྱ་བྱེད་འཐད་པ་གཉིས་ཀ་ཡིན་དགོས།དེས་ན།མདོར་བསྡུས་ན།ཆོས་ཐམས་ཅད་མིང་རྐྱང་བཏགས་ཡོད་ཙམ་དུ་ཡོད་པས་དེའི་དོན་ནི།མིང་རྐྱང་ཞེས་པས་རང་ངོས་ནས་གྲུབ་པ་དང་རྟག་མཐའ་ཁེགས།བཏགས་ཡོད་ཅེས་པས་ཆད་མཐའ་དང་མེད་མཐའ་སེལ་བས་བྱ་བྱེད་ཀྱི་རྣམ་བཞག་ཐམས་ཅད་འཐད་པ་ཞིག་བསྟན་ཏོ།།ཞེས་མཚམས་འདི་ནས་དུས་ཚོད་ཀྱི་དབང་གིས་བཤད་མཚམས་བཞག་གོ།།བཀྲ་ཤིས་བདེ་ལེགས་ཤོག